Приморско (община)

Община Приморско се намира в Югоизточна България и е една от съставните общини на област Бургас. География Географско положение, граници, големина Общината се намира в източната част на област Бургас. С площта си от 350,084 km2 заема последното 13-о място сред общини на областта, което съставлява 4,52% от територията на областта. Границите ѝ са следните: на север и северозапад – община Созопол; на югозапад – община Малко Търново; на югоизток – община Царево; на изток – Черно море. Релеф, води, климат Релеф Релефът на общината е преобладаващо ниско планински. Цялата община попада в най-северните разклонения на планината Странджа. Повече от половината от територията ѝ, в южната част се заема от северните склонове на странджански рид Босна с най-висока точка връх Живак (453 m), разположен в най-югозападната част на общината. Северната част се заема от южните разклонения на Медни рид с максимална височина връх Лободово кале (314 m). На североизток, на полуостров Маслен нос се издига ниския рид Китка (Узунджа баир) с връх Китка (215 m). По долините на реките има малки долинни разширения, най-голямо от които е това по долното течение на Дяволска река, западно от град Приморско. Води Цялата територия на общината попада в Черноморския водосборен басейн. През нея частично или изцяло протичат три по-големи реки, които директно се вливат в Черно море. В северна част преминава средното и долно течение на река Ропотамо. От югозапад на североизток, а след село Ясна поляна – на изток през общината преминава цялото течение на Дяволска река. В най-югоизточната част на общината, южно от град Китен преминава най-долното течение на Китенска река (Караагач) и най-големият ѝ приток (ляв) Узунчаирска река. На Дяволска река, над село Ясна поляна е изграден големия язовир Ясна поляна, водите на който се използват предимно за водоснабдяване на цялото ни Южно Черноморие. Друг по-голям язовир е „Веселие“, разположен на един малък ляв приток на Ропотамо, югоизточно от село Веселие. Северозападно от устието на Ропотамо се намира блатото Аркутино, а северно и югозападно от Приморско – блатото Стомопло и Дяволското блато, като и трите блата са важни орнитологични места. По крайбрежието на заливите Стомопло (на север от Приморско) и Дяволския (между Приморско и Китен) се простират обширни плажни ивици. Климат Климатът на общината се формира под континенталното влияние от север и запад, черноморското от изток и средиземноморското от юг. Други важни фактори, за формирането на изключително благоприятните климатични условия са ниската надморска височина и високата залесеност на Странджа планина. Климатът на общината е умерено континентален с подчертано черноморско и средиземноморско влияние, характерен с мека и къса зима и продължителни и прохладно лято. При надморска височина средно от 16 – 40 m, атмосферното налягане се движи от 712 до 783 mm. Средната температура за територията на общината през последните 10 години е 13,4 °С, а годишната амплитуда в района е една от най-ниските в страната – 19 °С. Валежите имат есенно – зимен максимум и летен минимум, като годишната им стойност е 500 l/m2. Снежната покривка е краткотрайна със средна продължителност 15 – 17 дни и дебелина 5 – 10 cm. От месец май до месец октомври има слънцегреене с продължителност 1700 слънчеви часа. Населени места Общината се състои от 6 населени места – 2 града и 4 села. Списък на населените места, подредени по азбучен ред, население и площ на землищата им: Административно-териториални промени Писмо № 367 на МВР от 20 януари 1922 г. – признава н.м. Узун чаир за с. Писменово; Писмо № 7365 на МВР от 15.06.1932 г. – признава н.м. Урдовиза за с. Урдовиза; МЗ № 2820/обн. 14.08.1934 г. – преименува с. Саръ Муса на с. Веселия; – преименува с. Кюприя на с. Приморско; – преименува с. Алан кайряк на с. Ясна поляна; МЗ № 1689/обн. 27.09.1937 г. – преименува с. Урдовиза на с. Китен; МЗ № 1695/обн. 27.09.1937 г. – заличава изселената през 1921 г. м. Ченгер; през 1956 г. – осъвременено е името на с. Веселия на с. Веселие без административен акт; Указ № 2190/обн. ДВ бр.83/20.10.1981 г. – признава с. Приморско за гр. Приморско; – присъединява с. Китен като квартал на гр. Приморско; Указ № 250/обн. 22.08.1991 г. – отделя с. Китен от гр. Приморско и го признава за отделно населено място – с. Китен; Указ № 258/обн. ДВ бр.57/11.07.1997 г. – създава нова община Приморско, включваща населените места: гр. Приморско и селата Ново Паничарево, Писменово и Ясна поляна; – отделя гр. Приморско и неговото землище от община Царево и го присъединява към новообразуваната община Приморско; – отделя селата Ново Паничарево и Ясна поляна и техните землища от община Созопол и ги присъединява към новообразуваната община Приморско; – отделя с. Писменово и неговото землище от община Царево и го присъединява към новообразуваната община Приморско; Указ № 102/обн. 17.04.2001 г. – отделя с. Китен и неговото землище от община Царево и го присъединява към новообразуваната община Приморско; Указ № 127/обн. 24.04.2002 г. – отделя с. Веселие и неговото землище от община Созопол и го присъединява към новообразуваната община Приморско Реш. МС № 557/обн. 21.06.2005 г. – признава с. Китен за гр. Китен; Население Население на община Приморско през годините, според данни на НСИ: Раждаемост, смъртност и естествен прираст Раждаемост, смъртност и естествен прираст през годините, според данни на Националният статистически институт: Етнически състав Преброяване на населението през 2011 г. Численост и дял на етническите групи според преброяването на населението през 2011 г., по населени места (подредени по численост на населението): Политика Общински съвет Състав на общинския съвет, избиран на местните избори през годините: Икономика и инфраструктура Туризъм Туризмът и обслужващата го сфера са най-динамично развити в структурата на общинската икономика. Създадени са условия за различни видове туризъм – не само релаксационен, културен, селски, риболовен, ловен, спортен, екотуризъм и др. Поради привлекателността на курортните селища има засилен инвестиционен процес и развитие на строителната индустрия. Природата е дарила община Приморско с разнообразни и уникални природни ресурси. Крайбрежието изобилства със заливи и чисти и удобни плажове със защитени дюни. От първостепенно значение за развитието на туризма са плажовете с обща площ 1 045 000 m², отделно само защитените дюни са 523 000 m². През 80-те години на ХХ век тук се намира най-голямата туристическа леглова база в България (по това време – над 180 почивни станции, хотели и къмпинги). През 1981 г. държавата обединява Приморско, ММЦ Приморско и Китен в град, като се застъпва идеята новото населено място да носи името Лазурен бряг. Смяната на политическия строй и последвалите промени в политическия живот на България водят до разединение на два отделни града и две курортни селища. Те формално образуват конгломерация, която включва старата градска част на град Приморско, новата част на града (новия квартал), с.о. Узунджата, комплекса ММЦ Приморско и Китен. Сега конгломерация Приморско притежава най-голямата туристическа леглова база (над 1000 хотела и частни квартири с над 500 000 легла), с по-добър мек климат и конкурентна визия, инфраструктура и озеленяване, сравнени с базата на Слънчев бряг. През зимния период се обитава от 7526 постоянни жители. През летния сезон по неофициални данни цифрата надминава 350 000 жители. Неизбежното естественото обединение на конгломерацията и екологичночистата природа обуславят региона като ключов и най-важен туристически център на Южното Черноморие. Транспорт През общината преминават частично 3 пътя от Републиканската пътна мрежа на България с обща дължина 45,9 km: участък от 13,6 km от Републикански път II-99 (от km 29,3 до km 42,9); последният участък от 23 km от Републикански път III-992 (от km 9,5 до km 32,5); последният участък от 9,3 km от Републикански път III-9009 (от km 2,9 до km 12,2). Водоснабдяване и канализация Питейното водоснабдяване на община Приморско се извършва от два водоизточника – язовирите „Ясна поляна“ и „Ново Паничарево“. Водопроводната мрежа в Приморско и Китен е от железни и пластмасови тръби. В селата все още преобладават етернитовите тръби, като политиката е за поетапното им подменяне със съвременен тип. През 2014 г. цялата урбанизирана територия на село Веселие е приведена в съответствие с нормативно утвърдениете стандарти след приключване на проект за реконструкция на водопроводната му мрежа. Приморско и Китен са с канализационна система от смесен тип. Община Приморско разполага с изградена пречиствателна станция за отпадъчните води – механично-биологичен тип. Топографски карти Лист от карта K-35-56. Мащаб: 1 : 100 000. Лист от карта K-35-68. Мащаб: 1 : 100 000. Източници Външни препратки В Общомедия има медийни файлове относно община Приморско ((bg)) Официален сайт Информационен портал на община Приморско Архив на оригинала от 2015-08-01 в Wayback Machine. Мичев, Николай. Речник на имената и статута на населените места в България 1878 – 2004. София, ИК „Петър Берон: Изток-Запад“, 2005. ISBN 954-321-071-3.